Antananarivo is die hoofstad en grootste stad van die eiland-land Madagaskar. Dit het vroeër as onderskeidelik Tananarive en Tananarivo (tot 1975) bekend gestaan. Die stad is op 'n rif in die oos-sentrale deel van die eiland geleë sodat daar letterlik 'n bodorp en 'n onderdorp is. Dit is op 'n hoogte van sowat 1350 m geleë. Die stad beskik oor 'n internasionale lughawe, spoorwegstasie en 'n universiteit wat in 1955 opgerig is. Die belangrikste bedrywe is tekstiele, tabak, leer en voedselverwerking. Daar is twee katedrale – Anglikaans en Rooms-Katoliek, sowat vyftig kerke in die hele stadsgebied, die sogenaamde Queen's Palace en die Ambohitsorahitra-paleis. Daar is ook 'n kuns- en 'n argeologie-museum, die Zoma-mark, casino's, die Mohamasina-stadion en 'n perderesiesbaan. Die Franse het die stad in 1885 in besit geneem. Indertyd was die bevolking van die stad reeds sowat 100 000. Die stad is ingrypend herontwerp sodat dit teen 1950 150 000 inwoners gehad het.